કોગ્નેકનો એક ઘૂંટ ભરતો એમોન, વિલિ હેસીની રાહ જોતો હતો. વસાહતને ખાલી કરાવવાના વ્યૂહાત્મક નિર્ણયો તો નહીં, પરંતુ અત્યારની આ સૈનિક કાર્યવાહીનું સંપૂર્ણ નિયંત્રણ મધ્યવયના લશ્કરી અધિકારી વિલિના હાથમાં હતું. આજે શાંતિ ચોકની પશ્ચિમે આવેલો વસાહતનો સૌથી મોટો ‘એ’ વિભાગ ખાલી કરવાનો હતો, જ્યાં મજૂરી કરી શકે તેવા તંદુરસ્ત અને આશાસ્પદ પરંતુ થોડા હઠીલા યહૂદીઓ રહેતા હતા. વસાહતની પૂર્વ દિશાએ થોડે દૂર આવેલા ‘બી’ વિભાગમાં અન્ય વૃદ્ધો અને અશક્તો રહેતા હતા. એમને તો રાત્રે અથવા કાલના દિવસમાં પણ સાફ કરી શકાય તેમ હતા. એ બધાને તો ઓસ્વિટ્ઝમાં આવેલી કમાન્ડન્ટ રુડોલ્ગ હોસની વિશાળ હત્યા શિબિરમાં જ મોકલી આપવાના હતા. જર્મન લશ્કર માટે વસાહત ‘બી’ તો એકદમ સરળ અને સીધી હતી. વસાહત ‘એ’ જ તેમના માટે એક પડકારરૂપ હતી!